KOMISIJOS REGLAMENTAS (EB) Nr. 750/2005
2005 m. gegužės 18 d.
dėl šalių ir teritorijų nomenklatūros, skirtos Bendrijos užsienio prekybos ir prekybos tarp valstybių narių statistikai
(Tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1995 m. gegužės 22 d. Tarybos reglamentą (EB) Nr. 1172/95 dėl Bendrijos ir jos valstybių narių prekybos su trečiosiomis šalimis statistikos (1), ypač į jo 9 straipsnį,
kadangi:
(1)
2003 m. lapkričio 27 d. Komisijos reglamentu (EB) Nr. 2081/2003 dėl šalių ir teritorijų nomenklatūros, skirtos užsienio prekybos Bendrijos statistikai ir prekybos statistikai tarp valstybių narių (2), buvo nustatyta nuo 2004 m. sausio 1 d. galiojanti nomenklatūros versija.
(2)
Šalių ir teritorijų abėcėlinis kodavimas remiasi galiojančiu ISO alpha 2 standartu, jei jis atitinka Bendrijos teisės aktų reikalavimus.
(3)
Būtina atskirai nurodyti Serbiją, Juodkalniją ir Kosovą (kaip nustatyta 1999 m. birželio 10 d. Jungtinių Tautų Saugumo Tarybos rezoliucijoje Nr. 1244) norint kontroliuoti, kaip vykdomi susitarimai, pasirašyti tarp kai kurių iš šių teritorijų ir Europos bendrijos, dėl prekybos tekstilės gaminiais. Be to, įvesti specialų kodą, pagal kurį būtų galima nustatyti Bendrijos prekių kilmę, reikalauja sąlygos, numatytos atitinkamose Bendrijos nuostatose dėl prekių kilmės deklaravimo prekyboje su trečiosiomis šalimis.
(4)
Dėl to reikėtų parengti naują šios nomenklatūros versiją, į kurią būtų įvesti minėti nauji elementai ir kurioje būtų padaryti su kai kuriais kodais susiję pakeitimai.
(5)
Pageidautina nustatyti pereinamąjį laikotarpį, kuris sudarytų galimybę tam tikroms valstybėms narėms prisitaikyti prie Bendrijos teisės aktų pakeitimų, susijusių su skaitmeninių kodų naudojimo nutraukimu. Paprastumo dėlei svarbu, kad šis pereinamasis laikotarpis pasibaigtų įsigaliojus nuostatoms, pakeičiančioms taisykles dėl Bendrojo administracinio dokumento.
(6)
Šiame reglamente numatytos priemonės atitinka Prekybos su trečiosiomis šalimis statistikos komiteto nuomonę,
PRIĖMĖ ŠĮ REGLAMENTĄ:
1 straipsnis
Nuo 2005 m. birželio 1 d. galiojanti šalių ir teritorijų nomenklatūros, skirtos Bendrijos užsienio prekybos ir prekybos tarp valstybių narių statistikai, versija pateikiama priede.
2 straipsnis
Šis reglamentas įsigalioja 2005 m. birželio 1 d.
Tačiau valstybės narės gali naudoti priede nurodytus trijų skaitmenų kodus, kol įsigalios nuostatos, pataisančios Komisijos reglamento (EEB) Nr. 2454/93 37 ir 38 priedą (3).
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2005 m. gegužės 18 d.